অবশেষে শেষ হচ্ছে ভক্ত-সমর্থকদের অপেক্ষার প্রহর। বহুল কাঙ্ক্ষিত সিরি এ’তে অভিষেক হতে যাচ্ছে ক্রিশ্চিয়ানো রোনালদোর। আজ রাতে শিয়েভো ভেরোনার মাঠে আতিথ্য নেওয়ার মধ্য দিয়ে টানা অষ্টম ইতালিয়ান লিগ ট্রফি জয়ের মিশন শুরু করছে জুভেন্টাস। এ ম্যাচের মধ্য দিয়ে ইতালির ঘরোয়া ফুটবলের সর্বোচ্চ আসরে প্রথমবারের মতো খেলতে নামছেন সিআর সেভেন। পর্তুগিজ মহাতারকা খেলবেন অথচ ইতালিয়ান ফুটবলপ্রেমীদের মধ্যে ঠিক ততটা উচ্ছ্বাস দেখা যাচ্ছে না। যতটা দেখা গিয়েছিল রোনালদোর বিয়ানকোনেরি শিবিরে নাম লেখানোর পর। হবেই বা কী করে? পুরো ইতালি যে শোকে মুহ্যমান। জেনোয়ার মোরান্ডি ব্রিজ ধসে হতাহতের ঘটনায় ইতালির আকাশ যেন ঢেকে গেছে শোকের কালো মেঘে।